示徒  其一
作者：釋印肅
朝代：宋

paragraphs: 我有陀羅名解脫，在在處處和塵撥。
莫令撥著箇凡夫，何用剃頭并展鉢。
咦，連妻带子龐居士，一時成佛都包括。
妄心不滅禍難除，任向祈求卜大虛。
了道不消多語話，當軒自有顆明珠。
半夜三更莫費油，澄潭捉月幾時休。
冬年莫惹紅塵客，家道安然體自周。
寄語門徒諸弟子，得心安樂外何求。